Одбор за дијаспору и Србе у региону

09 Број: 06-2/513-15

14. децембар 2015. године

Б е о г р а д

З А П И С Н И К

СА ТРИНАЕСТЕ СЕДНИЦЕ ОДБОРА ЗА ДИЈАСПОРУ И СРБЕ У РЕГИОНУ

Седница је одржана у уторак, 08**. децембра 2015**. године у сали III Дома Народне скупштине са почетком у **12.00 часова**.

 Седницом је председавао Горан Богдановић, председника Одбора.

Седници су присуствовали Миодраг Линта, заменик председника Одбора и чланови Одбора: проф. др Марко Атлагић, Небојша Берић, Милан Ђурица, Ненад Николић, др Александар Перановић; Синиша Максимовић, Милорад Стошић, др Бранко Ђуровић и Александар Чотрић и заменик члана Александар Марковић.

 Са седнице оправдано одсутни: Милан Стевановић, Братимир Васиљевић, Марјана Мараш Јована Јовановић, Душан Ступар и Марија Јевђић.

 Поред чланова Одбора седници су присуствовали: у име Министарства финансија Мирјана Ћојбаши, помоћник министра финансија у сектору за буџет и Мирјана Станојевић, млађи саветник и у име Министарства спољних послова и Управе за сарадњу с дијаспором и Србима у региону Јелена Аничић.

Председавајући је поздравио све присутне и у електронском систему констатовао да постоји кворум за рад и одлучивање и предложио следећи

Д н е в н и р е д:

**1.**Разматрање Предлога закона о буџету Републике Србије за 2016. годину у делу који се односи на Управу за сарадњу с дијаспором и Србима у региону

На питање да ли постоји предлог за измену и допуну дневног реда, јавио се Миодраг Линта, заменик председника Одбора са предлогом да се дневни ред допуни тачком Разно.

Приступило се гласању у електронском систему и једногласно је усвојен **допуњени дневни ред**, који гласи:

**1. Разматрање Предлога закона о буџету Републике Србије за 2016. годину у делу који се односи на Управу за сарадњу с дијаспором и Србима у региону**

**2. Разно**

Председавајући је најпре дао реч Јелени Аничић, која је у име Министарства спољних послова и Управе за сарадњу с дијаспором и Србима у региону образложила по ставкама предложени закон о буџету за 2016.годину у разделу 17.2 који се односи на Управу за сарадњу с дијаспором и Србима у региону. Она је констатовала да је дошло до смањења намењених средстава за Управу у односу на прошлогодишњи предлог и да се ради о смањењу од 15 милиона динара, као и да су највећа смањења извршена у програмској активности „Очување нациоанлног и културног идентитета дијаспоре и Срба у региону“ у економској класификацији која се односи на дотације невладиним организацијама. . Смањења су извршена и у делу, који се односи на плате, додатке и накнаде запослених. Аничић је у вези конкурса, који је завршен 26. новембра 2015.године рекла да је у току одлучивање и додела средстава по конкурсу и да су овогодишња средства у висини 86.356.000 динара распоређена тако да је за први програм за дијаспору опредељено 5 милиона динара, за други програм 26.356.000 динара, док је за регион за први програм опредељено 5 милиона динара, а за други 50 милиона динара.

Мирјана Ћојбашић, помоћник министра финансија у сектору за буџет дала је појашњење у вези са смањењем средстава за овај раздео за 2016. годину, објашњавајући да се утврђивање лимита у буџетској процедури врши тако да се узима у обзир извршење у 2015.години. Дакле, по њеним речима, када је у питању Управа, у пројекцији се полазило од извршења, које је ове године у просеку било лошије у односу на претходну.

Пошто се за реч нико од посланика није јављао, приступило се гласању и једногалсно је прихваћен Предлог закона о буџету Републике Србије за 2016. годину у разделу 17.2 који се односи на Управу за сарадњу с дијаспором и Србима у региону. За известиоца на Одбору за финансије, републички буџет и контролу трошења јавних средстава одређен је Горан Богдановић, председник Одбора.

По другој тачки дневног реда за реч се јавио Миодраг Линта, заменик председника Одбора, који је обавестио Одбор да су на његово име пристигла два позива за посете у Републику Хрватску и то у Војнић 12.12.2015.г. и Нову Градишку 21.12.2015.г. и у складу са договором са претходне седнице замолио да се чланови Одбора изјасне да ли су сагласни да се реализују ове посете и да ли има предлога да још неко од чланова као делегација Одбора посети Р.Хрватску у назначеним териминима. У дискусији су поводом ове тачке говорили: Александар Чотрић, проф.др Бранко Ђуровић, проф.др Марко Атлагић, Небојша Берић, Милорад Стошић и Александар Марковић. По питању иницијатива за службена путовања, чланови Одбора су се сагласили да Одбор за дијаспору и Србе у региону треба да буде упознат са пристиглим иницијативама, како са онима које су насловљене на Одбор, тако и са онима које су насловљене на име посланика, као чланова овог Одбора ради усаглашавања састава делегација за посете, након чега ће бити упућене Одбору за спољне послове на сагласнот. У циљу благовремене припреме и израде годишњег плана посета манифестацијама и значајним догађајима, које обележавају удружења и организације Срба у дијаспори и региону, Одбор се сложио да је потребно упутити допис Управи за сарадњу с дијаспором и Србима у региону Министарства спољних послова са захтевом за доставу календара/прегледа значајних догађаја и манифестација, које обележавају удружења и организације Срба у дијаспори и региону. Након дискусије приступило се гласању. Одбор је одлучио да се иницијативе за посете, пре упућивања Одбору за спољне послове на сагласност, најпре разматрају на Одбору за дијаспору и Србе у региону. Одбор је по првој иницијативи 12.122015.г. за посету Војнићу, Република Хрватска одредио двочлану делегацију у саставу Миодраг Линта, заменик председника Одбора и Александар Марковић, заменик члана Одбора. За другу иницијативу 21.12.2015. године-посета Новој Градишки, Република Хрватска одређена је трочлана делегација у саставу: Миодраг Линта, заменик председника Одбора и чланови Одбора Александар Чотрић и Ненад Николић.

Седница је завршена у 13,00 часова.

 СЕКРЕТАР ОДБОРА ПРЕДСЕДНИК ОДБОРА

 Весна Матић Вукашиновић Горан Богдановић